Ehdotus: NEUVOSTON PÄÄTÖS kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen muutospöytäkirjan tekemisestä

(komission esittämä)

PERUSTELUT

1. Taustaa

Yhteisö liittyi vuonna 1998 kokeellisiin ja muihin tieteellisiin tarkoituksiin käytettävien selkärankaisten eläinten suojelemisesta 31. maaliskuuta 1986 tehtyyn Euroopan neuvoston yleissopimukseen ETS 123. Neuvoston pöytäkirjoihin liitettiin julistus, jonka mukaan niiden jäsenvaltioiden, jotka eivät vielä olleet ratifioineet yleissopimusta tai liittyneet siihen, oli toteutettava tarvittavat toimenpiteet, jotta yhteisön ja sen jäsenvaltioiden hyväksymiskirjat voitaisiin tallettaa - mahdollisuuksien mukaan yhtä aikaa - viimeistään 1. tammikuuta 2000. Viisi jäsenvaltiota ei kuitenkaan ole vielä saattanut päätökseen yleissopimuksen ratifiointia tai siihen liittymistä. Yleissopimus pannaan täytäntöön kokeisiin ja muihin tieteellisiin tarkoituksiin käytettävien eläinten suojelusta annetulla neuvoston direktiivillä 86/609/ETY.

Yleissopimuksen liite A sisältää koe-eläinten säilytystä ja hoitoa koskevia ohjeita. Yleissopimuksen liite A on sisällytetty direktiiviin sen liitteenä 2. Yleissopimuksen liite B sisältää tilastollisia taulukoita. Yleissopimuksen tekemisen yhteydessä yhteisö teki kuitenkin sopimuksen 28 artiklan 1 kohtaa koskevan varauman; kyseinen kohta koskee velvollisuutta toimittaa tilastotietoja. Näin ollen liite B ei sido yhteisöä.

Eläinten säilytystä ja hoitoa koskevat ohjeet ovat luonteeltaan teknisiä ja perustuvat tieteelliseen tietoon, joka koskee eläinten fysiologisia ja etologisia tarpeita sekä ympäristön vaikutusta eläinten hyvinvointiin. Jotta voitaisiin varmistaa, että ohjeet ovat kyseessä olevien alojen viimeisimmän tieteellisen ja teknisen kehityksen ja tutkimustulosten tasalla, niitä on tarkistettava säännöllisesti.

1.1. Muutospöytäkirja

Euroopan neuvosto on avannut allekirjoituksille yleissopimuksen muutospöytäkirjan; allekirjoitus voidaan alistaa ratifioitavaksi tai hyväksyttäväksi tai se voidaan tehdä ilman tällaisia varaumia. Komissio ehdottaa, että neuvosto hyväksyy tämän pöytäkirjan yhteisön puolesta ja antaa valtuudet nimetä henkilön tai henkilöt, joilla on valtuudet allekirjoittaa pöytäkirja osoitukseksi siitä, että yhteisö katsoo pöytäkirjan sitovan sitä. Koska yhteisö on jo tallettanut yleissopimuksen hyväksymiskirjan, se voi allekirjoittaa pöytäkirjan ilman ratifiointi tai hyväksymistä koskevia varaumia pöytäkirjan 4 artiklan 1 kohdan a alakohdan mukaisesti. Erillinen menettely, jolla yhteisö tekisi tämän pöytäkirjan lopullisesti myöhemmässä vaiheessa, on siis tarpeeton ja voidaan välttää. Euroopan parlamentin on annettava lausuntonsa tästä ehdotuksesta, koska siinä on kyse pöytäkirjan lopullisesta tekemisestä yhteisön puolesta.

Muutospöytäkirja mahdollistaa yleissopimuksen liitteiden muuttamisen yksinkertaistetulla menettelyllä ilman yleissopimuksen varsinaista muuttamista, joka edellyttää kaikkien sopimuspuolten ratifiointia. Komissio ei pöytäkirjasta käytyjen neuvottelujen aikana pyytänyt neuvotteluvaltuuksia neuvostolta, koska yhteisöstä tuli itse yleissopimuksen sopimuspuoli vain kuusi kuukautta sen jälkeen, kun muutospöytäkirjaa koskevat neuvottelut saatiin päätökseen.

Muutospöytäkirja tulee voimaan vasta sen jälkeen kun kaikki yleissopimuksen sopimuspuolet ovat ratifioineet sen.

Euroopan neuvoston yhteydessä toimiva työryhmä tarkastelee parhaillaan yleissopimuksen liitettä A, joka sisältää eläinten säilytystä ja hoitoa koskevia ohjeita. Tämä tarkistus on määrä saattaa loppuun ja antaa hyväksyttäväksi vuonna 2002. Euroopan neuvosto aikoo soveltaa muutospöytäkirjassa määrättyä yksinkertaistettua menettelyä ensimmäistä kertaa näiden liitettä A koskevien muutosten hyväksymiseksi.

1.2. Täytäntöönpanosäädös

Ennen kuin yhteisö tekee muutospöytäkirjan, yhteisössä on oltava vastaava säädös sen täytäntöönpanoa varten. Näin ollen direktiiviin 86/609/ETY on lisättävä sääntelykomiteamenettely (menettelystä komissiolle siirrettyä täytäntöönpanovaltaa käytettäessä tehty neuvoston päätös 1999/468/EY). Komissio antaa direktiiviehdotuksen direktiivin 86/609/ETY muuttamisesta tältä osin.

Ilman tätä muutosta kaikki direktiivin liitteisiin tehtävät muutokset (jotka ovat välttämättömiä joka kerta kun yleissopimuksen liitettä A muutetaan pöytäkirjan mukaisella yksinkertaistetulla menettelyllä) vaatisivat aikaa vievän yhteispäätösmenettelyn soveltamista. Sääntelykomiteamenettely on yksinkertaisempi menettely, jonka avulla voidaan varmistaa, että direktiivin liitteet pidetään koe-eläinten hyvinvointia koskevien viimeisimpien saatavilla olevien tieteellisten tietojen tasalla, Euroopan neuvoston yleissopimuksen liitteen A muutokset mukaan luettuina.

2. Päätelmät

*Koe-eläinten hyvinvointi herättää yhä kasvavaa huolta yhteisössä; tähän ovat vaikuttaneet etenkin eläinten suojelua koskevien komission velvollisuuksien lisääminen Euroopan unionista tehdyn sopimuksen muutoksessa, johon sisältyvän pöytäkirjan mukaan Euroopan unionin ja jäsenvaltioiden on maatalous-, liikenne-, sisämarkkina- ja tutkimuspolitiikkaa laatiessaan otettava täysimääräisesti huomioon eläinten hyvinvointi, sekä EU:n tulevaa kemikaalipolitiikkaa koskevasta strategiasta äskettäin annettu valkoinen kirja.

*Euroopan neuvoston parhaillaan toteuttamat, liitteen A tarkistamiseen liittyvät toimet ovat erittäin hyödyllisiä yhteisön kannalta.

*Yhteistyö tällä erittäin teknisellä alalla hyödyttää molempia osapuolia ja estää toiminnan päällekkäisyyden.

*Muutospöytäkirjan voimaantulo edellyttää kaikkien yleissopimuksen sopimuspuolten ratifiointia, eikä yhteisöä pitäisi nähdä esteenä eläinten hyvinvointia koskevalle kansainväliselle kehitykselle.

Näistä syistä yhteisön on asianmukaista allekirjoittaa ja siten tehdä kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen muutospöytäkirja.

Jotta kuitenkin edistettäisiin pöytäkirjan pikaista ratifiointia yleissopimuksen muiden sopimuspuolten ja etenkin yhteisön jäsenvaltioiden taholta, neuvoston suositellaan päättävän, että allekirjoittaminen tapahtuu vasta sen jälkeen kun jäsenvaltiot, jotka ovat myös yleissopimuksen sopimuspuolia, ovat itse ratifioineet muutospöytäkirjan.

Yhteisön allekirjoituksen lykkäämistä koskeva päätös ei viivästytä muutospöytäkirjan voimaantuloa, mutta se on vahva viesti, jolla edellytetään pikaisia toimia niiltä jäsenvaltioilta, jotka ovat yleissopimuksen sopimuspuolia ja jotka eivät ole vielä ratifioineet pöytäkirjaa.

2001/0278 (CNS)

Ehdotus: NEUVOSTON PÄÄTÖS kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen muutospöytäkirjan tekemisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 95 artiklan yhdessä 300 artiklan 2 kohdan ja 300 artiklan 3 kohdan ensimmäisen alakohdan kanssa,

ottaa huomioon komission ehdotuksen [1],

[1] EYVL C [...], [...], s. [...].

ottaa huomioon Euroopan parlamentin lausunnon [2],

[2] EYVL C [...], [...], s. [...].

sekä katsoo seuraavaa:

(1) Neuvosto antoi kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24 päivänä marraskuuta 1986 direktiivin 86/609/ETY [3], jossa vahvistetaan yhteiset säännöt, joihin sisältyvät kokeellisiin ja muihin tieteellisiin tarkoituksiin käytettävien selkärankaisten eläinten suojelusta 18 päivänä maaliskuuta 1986 tehdyn eurooppalaisen yleissopimuksen (jäljempänä 'yleissopimus') periaatteet, tavoitteet ja keskeiset määräykset.

[3] EYVL L 358, 18.12.1986, s. 1.

(2) Neuvosto teki 23 päivänä maaliskuuta 1998 päätöksen 1999/575/EY kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen tekemisestä yhteisön puolesta [4] ja teki yleissopimukseen varauman, jonka mukaan Euroopan yhteisö katsoo, etteivät mainitun yleissopimuksen 28 artiklan 1 kohdassa määrätyt vaatimukset tilastotietojen ilmoittamisesta koske sitä. Yleissopimus tuli voimaan yhteisön alueella 1 päivänä marraskuuta 1998.

[4] EYVL L 222, 24.8.1999, s. 29.

(3) Yleissopimuksen liitteisiin sisältyvät määräykset ovat luonteeltaan teknisiä ja niiden olisi oltava kyseessä olevien alojen viimeisimmän tieteellisen ja teknisen kehityksen ja tutkimustulosten tasalla. Siksi näitä määräyksiä on asianmukaista tarkistaa määräajoin yksinkertaistetun menettelyn avulla.

(4) Yleissopimuksen liitteiden muuttamisessa sovellettavaa yksinkertaistettua menettelyä koskeva muutospöytäkirja avattiin yleissopimuksen allekirjoittajavaltioiden allekirjoituksille 22 päivänä kesäkuuta 1998. Tämä muutospöytäkirja olisi hyväksyttävä,

ON PÄÄTTÄNYT SEURAAVAA:

1 artikla

Kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen muutospöytäkirja hyväksytään Euroopan yhteisön puolesta.

Muutospöytäkirjan teksti on tämän päätöksen liitteenä.

2 artikla

Neuvoston puheenjohtaja valtuutetaan nimeämään henkilö tai henkilöt, joilla on valtuudet allekirjoittaa muutospöytäkirja sen 4 artiklan 1 kohdan a alakohdan mukaisesti osoitukseksi siitä, että yhteisö katsoo pöytäkirjan sitovan sitä.

3 artikla

Muutospöytäkirja allekirjoitetaan yhteisön puolesta vasta sen jälkeen kun jäsenvaltiot, jotka ovat myös 1 artiklassa tarkoitetun yleissopimuksen sopimuspuolia, ovat saattaneet päätökseen muutospöytäkirjan ratifiointia tai hyväksymistä tai siihen liittymistä koskevat menettelyt. Jäsenvaltioiden on ilmoitettava komissiolle [päivämäärä] mennessä, että ne ovat saattaneet päätökseen tarvittavat menettelyt.

4 artikla

Mainitun yleissopimuksen 28 artiklan 1 kohtaa koskeva varauma, jonka Euroopan yhteisö on tehnyt neuvoston päätöksen 1999/575/EY liitteessä B, pysyy muuttumattomana.

5 artikla

Tämä päätös julkaistaan Euroopan yhteisöjen virallisessa lehdessä.

Tehty Brysselissä .. päivänä ..kuuta ...

Neuvoston puolesta

Puheenjohtaja

LIITE

Kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen muutospöytäkirja

Strasbourg 22. kesäkuuta 1998

Tämän kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen, joka avattiin allekirjoituksille Strasbourgissa 18 päivänä maaliskuuta 1986 (jäljempänä 'yleissopimus'), pöytäkirjan allekirjoittaneet Euroopan neuvoston ja Euroopan yhteisön jäsenvaltiot, jotka

ottavat huomioon yleissopimuksen, joka sisältää yleisiä määräyksiä, joiden tarkoituksena on suojella tieteellisiin tarkoituksiin käytettäviä eläimiä kivulta ja kärsimykseltä, sekä päätöksensä rajoittaa eläinten käyttöä kokeellisiin ja muihin tieteellisiin tarkoituksiin sekä pyrkimyksensä tällaisen käytön korvaamiseen muulla menetelmällä aina kun se on käytännössä mahdollista, erityisesti etsimällä vaihtoehtoisia menetelmiä ja edistämällä niiden käyttöä,

ottavat huomioon yleissopimuksen liitteisiin sisältyvien määräysten teknisen luonteen,

katsovat olevan tarpeellista varmistaa, että nämä määräykset ovat kyseessä olevilla aloilla tehdyn tutkimuksen tulosten tasalla,

ovat sopineet seuraavaa:

1 artikla

Muutetaan yleissopimuksen 30 artikla seuraavasti:

"1. Sopimuspuolten tulee viiden vuoden kuluessa tämän yleissopimuksen voimaantulosta ja sen jälkeen viiden vuoden välein tai useammin, jos sopimuspuolten enemmistö sitä pyytää, järjestää Euroopan neuvoston puitteissa monenkeskiset neuvottelut, joissa tutkitaan tämän yleissopimuksen soveltamista ja sen tarkistamisen tai sen määräysten laajentamisen tarpeellisuutta.

2. Neuvottelut tapahtuvat Euroopan neuvoston pääsihteerin koolle kutsumissa kokouksissa.

Sopimuspuolten tulee ilmoittaa edustajansa nimi Euroopan neuvoston pääsihteerille vähintään kaksi kuukautta ennen kokousta.

3. Jollei tämän yleissopimuksen määräyksistä muuta johdu, sopimuspuolet laativat näiden neuvottelujen työjärjestyksen."

2 artikla

Lisätään yleissopimukseen uusi XI luku "Muutokset", johon sisältyy uusi 31 artikla seuraavasti:

"1. Jonkin sopimuspuolen tai Euroopan neuvoston ministerikomitean ehdottamat muutokset liitteisiin A ja B on toimitettava Euroopan neuvoston pääsihteerille, joka välittää ne edelleen Euroopan neuvoston jäsenvaltioille, Euroopan yhteisölle ja kaikille Euroopan neuvostoon kuulumattomille valtioille, jotka ovat liittyneet yleissopimukseen tai joita on kutsuttu liittymään sopimukseen 34 artiklan määräysten mukaisesti.

2. Edellisen kohdan mukaisesti ehdotettuja muutoksia on käsiteltävä monenkeskisissä neuvotteluissa viimeistään kuuden kuukauden kuluttua siitä, kun pääsihteeri on välittänyt ne eteenpäin, ja ne voidaan hyväksyä sopimuspuolten kahden kolmasosan enemmistöllä. Hyväksytty teksti on toimitettava kaikille sopimuspuolille.

3. Muutos tulee voimaan 12 kuukauden kuluttua siitä, kun se on hyväksytty monenkeskisissä neuvotteluissa, ellei yksi kolmasosa sopimuspuolista ole ilmoittanut vastustavansa sitä."

3 artikla

Numeroidaan yleissopimuksen 31-37 artikla uudelleen 32-38 artiklaksi.

4 artikla

1. Tämä pöytäkirja on avoinna allekirjoittamista varten yleissopimuksen allekirjoittajavaltioille, jotka voivat tulla tämän pöytäkirjan sopimuspuoliksi:

a) allekirjoituksella, johon ei liity ratifiointia tai hyväksymistä koskevia varaumia, tai

b) allekirjoituksella, joka alistetaan ratifioitavaksi tai hyväksyttäväksi, ja jota seuraa ratifiointi tai hyväksyminen.

2. Yleissopimuksen allekirjoittajavaltio ei voi allekirjoittaa tätä pöytäkirjaa tekemättä ratifiointia tai hyväksyntää koskevia varaumia tai tallettaa ratifiointi- tai hyväksymiskirjaa, ellei se ole jo tallettanut tai talleta samanaikaisesti yleissopimuksen ratifiointi- tai hyväksymiskirjaa.

3. Yleissopimukseen liittyneet valtiot voivat liittyä myös pöytäkirjaan.

4. Ratifiointi-, hyväksymis- ja liittymiskirjat talletetaan Euroopan neuvoston pääsihteerin huostaan.

5 artikla

Tämä pöytäkirja tulee voimaan kolmantenakymmenentenä päivänä sen jälkeen, kun kaikista yleissopimuksen sopimuspuolista on tullut pöytäkirjan sopimuspuolia 4 artiklan mukaisesti.

6 artikla

Euroopan neuvoston pääsihteeri ilmoittaa Euroopan neuvoston jäsenvaltioille, yleissopimuksen muille sopimuspuolille ja Euroopan yhteisölle:

a) kaikista allekirjoituksista, joihin ei liity ratifiointia tai hyväksymistä koskevia varaumia,

b) kaikista allekirjoituksista, joihin liittyy ratifiointia tai hyväksymistä koskevia varaumia,

c) kaikista ratifiointi-, hyväksymis- tai liittymiskirjojen tallettamisista,

d) kaikista 5 artiklan mukaisista pöytäkirjan voimaantulopäivistä,

e) kaikista muista tätä pöytäkirjaa koskevista toimista, ilmoituksista ja tiedoksiannoista.

Tämän vakuudeksi allekirjoittaneet, siihen asianmukaisesti valtuutettuina, ovat allekirjoittaneet tämän pöytäkirjan.

Tehty Strasbourgissa 22 päivänä kesäkuuta 1998 yhtenä englannin- ja ranskankielisenä kappaleena, jonka molemmat tekstit ovat yhtä todistusvoimaisia ja joka talletetaan Euroopan neuvoston arkistoon. Euroopan neuvoston pääsihteeri toimittaa oikeaksi todistetun jäljennöksen kullekin Euroopan neuvoston jäsenvaltiolle, yleissopimuksen muille sopimuspuolille ja Euroopan yhteisölle.